**Rătăciri**

*Daniela Bălăuță*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Flori apuse în sprânceană

Învelesc aripi tăcute,

Soarele cu ochi de rană

Arde frunze nevăzute.

Pe cărări fără culoare

Curg înalturi ruginite

Scuturând vise ușoare

Din coroane răstignite.

Rătăciri prind glas de humă

Cu călcâiele zdrobite

Înălțând rana nebună

Cu petale ofilite.

Felinarul tace-n umbră

Risipind lumină verde

Înserarea să ajungă

La minunea ce n-o vede.